[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 5.7.2007

COM(2007) 383 окончателен

2007/0132 (CNS)

Предложение за

РЕГЛАМЕНТ НА СЪВЕТА

относно действията, които Комисията трябва да предприеме за периода 2008-2013 г., използвайки дистанционно наблюдение, въведено в рамките на Общата селскостопанска политика

(представена от Комисията)

ОБЯСНИТЕЛЕН МЕМОРАНДУМ

Решение 2066/2003/ЕО на Европейския парламент и на Съвета се отнася inter alia до пилотния проект за прилагане на техники за дистанционно наблюдение за проследяване на селскостопанските пазари за периода 2003-2007 г. Опитът, придобит през този период, позволи на агрометеорологичната система за прогнозиране на реколтата и наблюдението на състоянието на почвата и културите да започне да функционира. Освен това, резултатите от дистанционното наблюдение доказаха, че са подходящи за нуждите на управлението на общата селскостопанска политика (ОСП), и че определените нужди не биха могли да бъдат задоволени посредством класическите системи за земеделска статистика и прогнозиране.

Следователно е целесъобразно да се подсигури продължаване на съответните операционни действия чрез финансиране от Европейския фонд за гарантиране на земеделието (ЕФГЗ).

2007/0132 (CNS)

Предложение за

РЕГЛАМЕНТ НА СЪВЕТА

относно действията, които Комисията трябва да предприеме за периода 2008-2013 г., използвайки дистанционно наблюдение, въведено в рамките на Общата селскостопанска политика

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално от член 37, параграф 2, алинея трета от него,

като взе предвид предложението на Комисията[1],

като взе предвид становището на Европейския парламент[2],

като има предвид, че:

(1) Съгласно член 33 от Договора за създаване на Европейската общност, при общата селскостопанска политика (ОСП) се взема предвид специфичния характер на селскостопанската дейност, произтичащ от социалната структура на земеделието и от структурните и естествени неравенства между различните селскостопански райони. В този контекст съществува значителна необходимост от информация за състоянието на почвата и културите, особено във връзка с управлението на общите пазарни организации (ОПО). Прилагането на дистанционно наблюдение позволява отчасти получаването на необходимата за тази цел информация, при условие, че е възможно то да бъде извършено за всички зони, които представляват интерес за управлението на селскостопанските пазари.

(2) Опитът, придобит по време на периода 2004-2007 г., в рамките на Решение 1445/2000/ЕО на Европейския парламент и на Съвета от 22 май 2000 година относно прилагането на проучвания от въздуха и на техники за дистанционно наблюдение в земеделската статистика за периода 1999—2003 г.[3], както е изменено, и предхождащите го решения[4], позволи на агрометеорологичната система за прогнозиране на реколтата и наблюдението на състоянието на почвата и културите да започне да функционира, да се развива бързо и да докаже своята ефикасност.

(3) По този начин резултатите от дистанционното наблюдение доказаха, че са подходящи за нуждите на управлението на ОСП, и че определените нужди не могат да бъдат задоволени посредством класическите системи за земеделска статистика и прогнозиране. Дистанционното наблюдение позволи също така повишаване на точността, обективността, бързината и честотата на наблюденията, както и усъвършенстване на моделите за селскостопански прогнози, по-конкретно посредством изработването на модели, пригодени за даден район. И най-накрая, то позволи разработването на специфични или помощни техники за създаването и събирането на земеделска статистика и намаляването на разходите за наблюдение и контрол на земеделските разходи. Следователно е целесъобразно да се подсигури продължаване на използването на тези техники чрез финансиране от Европейския фонд за гарантиране на земеделието за периода 2008-2013 г., по силата на член 3, параграф 2, буква д) от Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика[5].

(4) Въпреки това е необходимо условията за провеждане на действията, които Комисията трябва да предприеме посредством дистанционното наблюдение, в рамките на ОСП, да бъдат приспособени и реорганизирани, както и да се разделят извършените вече операционни действия в рамките на гореспоменатата система от действията, които изискват още работа по проучването и развитието. Следователно, последните трябва да бъдат изрично включени в рамковата програма за изследване и развитие.

(5) Целесъобразно е да се предвиди също така, че информацията и прогнозите, резултат от предприетите действия и притежание на Комисията, трябва да бъдат предоставени на държавите-членки. Европейският парламент и Съветът трябва да бъдат информирани, чрез междинен и окончателен доклад, за условията по провеждане на предприетите действия за дистанционно наблюдение и за използването на ресурсите, предоставени на Комисията, придружен, където е подходящо, от предложение за продължаване на съответните действия извън рамките на срока, определен в настоящия регламент.

ПРИЕ НАСТОЯЩИЯ РЕГЛАМЕНТ:

Член 1

1. Считано от 1 януари 2008 г. и за срок от шест години, извършените от Комисията действия посредством техники за дистанционно наблюдение, в рамките на общата селскостопанска политика, могат да бъдат финансирани от Европейския фонд за гарантиране на земеделието, по силата на член 3, параграф 2, буква д) от Регламент (ЕО) № 1290/2005, в случаите, когато имат за цел да предоставят на Комисията възможност да:

а) управлява селскостопанските пазари;

б) гарантира агро-икономическото наблюдение на земеделските земи и състоянието на културите, което ѝ позволява да прави прогнози за реколтата и земеделската продукция;

в) поощрява достъпа до информацията, посочена в буква б);

г) гарантира технологичното наблюдение на агрометеорологичната система.

2. Действията, посочени в параграф 1, са следните:

а) събиране или закупуване на информацията, необходима за прилагане и наблюдение на общата селскостопанска политика, по-конкретно на данните, получени по сателит и на метеорологичните данни;

б) създаване на инфраструктура за данните, получени по сателит и на уебсайт;

в) извършване на специфични проучвания, свързани с климатичните условия;

г) актуализиране на агрометеорологичните и иконометричните модели.

Ако е необходимо, горепосочените действия се извършват в тясно сътрудничество с националните лаборатории и органи.

Член 2

Комисията предоставя по електронен път на държавите-членки информацията и прогнозите, резултат от действията посочени в член 1, параграф 1.

Член 3

Подробните правила за прилагане на настоящия регламент се приемат в съответствие с процедурата, посочена в член 41, параграф 3, от Регламент (ЕО) № 1290/2005, по-специално, по отношение на предоставянето на информацията и прогнозите, посочени в настоящия регламент.

Член 4

Най-късно до 31 юли 2010 г. и 31 юли 2013 г. Комисията представя на Европейския парламент и на Съвета доклад за провеждането на предприетите действия по дистанционно наблюдение, както и за използването на предоставените ѝ финансови средства по силата на настоящия регламент, придружен, където е подходящо, при изпращане на втория доклад, от предложение за продължаване на съответните действия в рамките на общата селскостопанска политика.

Член 5

Настоящият регламент влиза в сила на третия ден след публикуването му в Официален вестник на Европейските общности.

Регламентът се прилага от 1 януари 2008 г. до 31 декември 2013 г.

Настоящият регламент е задължителен в своята цялост и се прилага пряко във всички държави-членки.

Съставено в Брюксел на […] година.

За Съвета:

Председател

ФИНАНСОВА ОБОСНОВКА |

1. | БЮДЖЕТЕН РЕД: 05 08 03 – Реструктуриране на системите за земеделски проучвания | КРЕДИТИ (2007) 1,78 млн. EUR за КПЗ 4,03 млн. EUR за КП |

2. | НАИМЕНОВАНИЕ: Регламент на Съвета относно действията, които Комисията трябва да предприеме, за периода 2008-2013 г., използвайки дистанционно наблюдение в рамките на общата селскостопанска политика. |

3. | ПРАВНО ОСНОВАНИЕ: Член 37 от Договора за създаване на Европейската общност. |

4. | ЦЕЛИ: Получаване на средства за управление на селскостопанските пазари, гарантиране на агро-икономическото наблюдение на земеделските земи и състоянието на културите, което позволява извършването на прогнози за реколтата и земеделската продукция и гарантиране на технологичното наблюдение на агрометеорологичната система. |

5. | ФИНАНСОВИ ПОСЛЕДИЦИ | ТЕКУЩА ФИНАНСОВА ГОДИНА 2007 (млн. EUR) | СЛЕДВАЩА ФИНАНСОВА ГОДИНА 2008 (ППБ) (млн. EUR) | ФИНАНСОВА ГОДИНА 2009 (млн. EUR) |

5.0 | РАЗХОДИ ЗА СМЕТКА НА – БЮДЖЕТА НА ЕО (ВЪЗСТАНОВЯВАНИЯ/ИНТЕРВЕНЦИИ) – НАЦИОНАЛНИТЕ БЮДЖЕТИ – ДРУГИ | – | КПЗ 1,90 КП 1,14 | КПЗ 1,46 КП 1,64 |

5.1 | ПРИХОДИ – СОБСТВЕНИ РЕСУРСИ НА ЕО (НАЛОЗИ/МИТА) – НАЦИОНАЛНИ | – | – | – |

2010 | 2011 | 2012 | 2013 |

5.0.1 | ОЧАКВАНИ РАЗХОДИ | КПЗ 1,46 КП 1,46 | КПЗ 1,46 КП 1,46 | КПЗ 1,46 КП 1,46 | КПЗ 1,46 КП 2,04 |

5.1.1 | ОЧАКВАНИ ПРИХОДИ | – | – | – | – |

5.2 | МЕТОД НА ИЗЧИСЛЕНИЕ: – |

6.0 | МОЖЕ ЛИ ПРОЕКТЪТ ДА БЪДЕ ФИНАНСИРАН ОТ БЮДЖЕТНИ КРЕДИТИ, ВПИСАНИ В СЪОТВЕТНАТА ГЛАВА НА ТЕКУЩИЯ БЮДЖЕТ? | ДА НЕ |

6.1 | МОЖЕ ЛИ ПРОЕКТЪТ ДА БЪДЕ ФИНАНСИРАН ЧРЕЗ ПРЕХВЪРЛЯНЕ МЕЖДУ ГЛАВИ ОТ ТЕКУЩИЯ БЮДЖЕТ? | ДА НЕ |

6.2 | ЩЕ БЪДЕ ЛИ НЕОБХОДИМ ДОПЪЛНИТЕЛЕН БЮДЖЕТ? | ДА НЕ |

6.3 | ЩЕ БЪДЕ ЛИ НЕОБХОДИМО ВПИСВАНЕТО НА БЮДЖЕТНИ КРЕДИТИ В БЪДЕЩИ БЮДЖЕТИ? | ДА НЕ |

БЕЛЕЖКИ: Не са направени допълнителни административни разходи по отношение на настоящото положение. |

[1] ОВ C …, …, стр. ….

[2] ОВ C …, …, стр. ….

[3] OВ L 163, 4.7.2000 г., стр. 1. Решение, последно изменено с Решение 786/2004/ЕО (ОВ L 138, 30.4.2004 г., стр. 7).

[4] По-конкретно Решение 88/503/ЕИО на Съвета (ОВ L 273, 5.10.1988 г., стр.12)

[5] OВ L 209, 11.8.2005 г., стр. 1. Регламент, изменен с Регламент (ЕО) № 378/2007 (ОВ L 95, 5.4.2007 г., стр.1).